钦定古今图书集成/明伦汇编/官常典/第574卷 > 阔里吉思
## 钦定古今图书集成/明伦汇编/官常典/第574卷 > 阔里吉思

按《元史》本传：阔里吉思，蒙古按赤歹氏。曾祖八思不
花，从攻乃蛮、钦察、兀罗思、马扎儿、回回诸国，常为先锋破敌。太祖嘉之，赐以虎符。及谕降丰州、云州，擢充
宣抚使。祖忽押忽辛，袭职，佩虎符。宪宗尝语之曰：“汝
所佩金符旧矣，何以旌世功？”命改制以赐之。中统三
年，改河中府达鲁花赤，卒。父药失谋，擢襄阳统军司
经历，改宿州达鲁花赤，皆不拜。枢密副使孛罗、御史
中丞木八剌引见世祖，奏曰：“此忽押忽辛子也，乞以
其祖父虎符授之。”擢中顺大夫、金刚台达鲁花赤。继
改光州，屡迁安东州、河中府及温州、潞州，以建康路
达鲁花赤致仕。阔里吉思初以宿卫充博儿赤，至元
二十五年，擢朝列大夫、司农少卿，赐金束带。迁中议
大夫、司农卿，升资善大夫。司农即拜荣禄大夫，行湖
广平章，将兵讨海南生黎诸峒寨。又明年，平之。师还，
征入见，赐玉束带、金银、币帛、弓矢、甲胄及宝钞、鞍勒。
得旨还镇。成宗即位，入见，赐海东青鹘、白鹘各一，及
衣服有差。大德二年，改福建行省平章。未几，以福建
隶江浙，改福建道宣慰使、都元帅，升征东省平章政
事。高丽刑政无节，官冗民稀，阔里吉思因悉加裁正
以闻。有旨，征入见，俾条析便民事宜。大德五年，复拜
湖广平章，逾年，改陕西，以目疾还京师。加官至金紫
光禄大夫、云南诸路行中书省左丞相。卒，年六十六。
子完泽，湖广右丞，征广西贼，卒于军。